Spanne steeds besig om brande te blus | News24
Spanne steeds besig om brande te blus
Tot op hede het 12 huise op plase en kleinhoewes in die omgewing afgebrand. Hier is Gary Corson by sy motor wat deur die verwoestende veldbrande vernietig is. Foto: Werner Hills
Terwyl brandbestryders probeer om die laaste vlamme in die Longmore-woud naby Thornhill en in dele van Nelson Mandelabaai te blus, bereken munisipaliteite die skade wat die afgelope week in die streek deur brande berokken is.
Teen Dinsdag laatmiddag was brandbestryders steeds in die woud om nuwe brande wat ontstaan, vinnig in die kiem te smoor, terwyl spanne ook in die Rocklands- en Van Stadensrivier-gebiede by Port Elizabeth bedrywig was.
“Die spanne werk hard om te verseker dat al die brande geblus word, aangesien sterk winde weer van Donderdag voorspel word,” het Mthubanzi Mniki, munisipale woordvoerder in Nelson Mandelabaai, gesê.
Aangesien die metro se spanne steeds die brande bestry, het hulle nog nie die skade begin bereken nie, sê Mniki.
Die Kouga-munisipaliteit, wat homself Maandag op ’n spesiale raadsvergadering tot rampgebied verklaar het, het egter met dié berekeninge begin.
“Daar is mense wat met feitlik niks gelaat is nie,” het Elza van Lingen, burgemeester van die Kouga-munisipaliteit wat Thornhill insluit, in ’n verklaring gesê.
“Die departement van maatskaplike ontwikkeling ondersoek hoeveel gesinne haweloos is, en die volle skade moet nog bepaal word, maar dit blyk dat nagenoeg 12 huise op plase en kleinhoewes in die omgewing afgebrand het.”
Myrna en Walter van der Riet het die naweek gesterf in ’n brand op hul plaas, Langlaagte.
Nagenoeg 60% van die Woodridge College in Thornhill se geboue het brandskade gely, met Paul Lynch, adjunkvoorsitter van die skool se beheerraad, wat skat dit sal “minstens ’n jaar” neem om herstelwerk hier te voltooi.
Ook ’n saagmeule van die maatskappy MTO Forestry, het in Longmore afgebrand. Dié maatskappy het ’n “reuse-taak” wat voorlê, het Lawrence Polkinghorne, uitvoerende hoof van MTO, gesê.
“Die rook het nou eers gaan lê, so ons moet nog die skade assesseer,” sê Polkinghorne.
“Minstens 50% van die plantasie het afgebrand en die saagmeule ook. Dit is ’n verwoestende verlies, maar ons sal ons bes doen en met die massiewe herbou-proses begin.”
Die eerste prioriteit was egter om te sorg dat die brande wat steeds plek-plek opvlam, geblus word, het hy gesê.
Volgens Van Lingen se verklaring was nagenoeg 120 brandbestryders, waarvan 50 ontplooi is deur die Sarah Baartman-distriksmunisipaliteit, Dinsdag in die gebied om nuwe brande te verhoed.
“ ’n Versoek is ook deur die gesamentlike bedryfsentrum – wat bestaan uit verteenwoordigers van Kouga, die Nelson Mandelabaai-metro en die polisie – aan die nasionale weermag gerig, om helikopters te verskaf wat water kan stort op brande wat dalk in die streek opvlam.”